钦定古今图书集成/明伦汇编/官常典/第487卷 > 杜彦
## 钦定古今图书集成/明伦汇编/官常典/第487卷 > 杜彦

按《隋书》本传：“彦，云中人也。父迁，属葛荣之乱，徙家于
豳。彦性勇果，善骑射。仕周，释褐左侍上士。后从柱国
陆通击陈将吴明彻于土州，破之。又击叛蛮，克仓堆、
白杨二栅，并斩其渠帅。进平郢州。贼帅樊志，以战功
拜大都督，寻迁仪同，治隆山郡事。明年，拜陇州刺史，
赐爵永安县伯。高祖为丞相，从韦孝宽击尉迥于相”
州，每战有功，赐物三千段，奴婢三十口。进位上开府，
改封襄武县侯，拜魏郡太守。开皇初，授丹州刺史，进
爵为公。后六岁，征为左武卫将军。平陈之役，以行军
总管与新义公韩擒相继而进。军至南陵，贼屯据江
岸，彦遣仪同樊子盖率精兵击破其栅，获船六百馀
艘。度江击南陵城，拔之，擒其守将许翼。进至新林，与
擒合军。及陈平，赐物五千段，粟六千石，进位柱国，赐
子宝安爵昌阳县公。高智慧等之作乱也，复以行军
总管从杨素讨之，别解江州围。智慧馀党，往往屯聚
保投溪洞，彦水陆兼进，攻锦山、阳父若、石壁四洞，悉
平之，皆斩其渠帅。贼李陁拥众数千据彭山，彦袭击
破之，斩陁，传其首。又击徐州宜丰二洞，悉平之，赐奴
婢百馀口。拜洪州总管，甚有治名。岁馀，云州总管贺
娄子干卒，上悼惜者久之，因谓侍臣曰：“榆林国之重
镇，安得子干之辈乎？”后数日，上曰：“吾思可以镇榆林
者，莫过杜彦。”于是征拜云州总管。突厥来寇，彦辄擒
斩之，北夷畏惮，胡马不敢至塞。后数年，朝廷复追录
前功，赐子宝虔爵承县公。十八年，辽东之役，以行军
总管从汉王至营州。上以彦晓习军旅，令总统五十
营事。及还，拜朔州总管。突厥复寇云州，上令杨素击
走之。是后犹恐为边患，以彦素为突厥所惮，复拜云
州总管。未几，以疾征还，卒，时年六十。子宝虔。